Stöckl skal lokke frem Bardals smil med videobevis
Norges fremste medaljehåp landet på 166 meter i kvalifiseringsomgangen torsdag. Fredag begynner alvoret. - Det var ikke noen kjempedag på jobben. Men vi får håpe og tro at vi får rettet på det til i morgen. Det er klart jeg grubler litt, men det tror jeg vi skal klare å finne ut av, sier Anders Bardal. - Hva er det du grubler på? - At jeg ikke har den energien i hoppet som jeg ønsker å ha. Da tenker jeg litt på hvorfor jeg ikke har det. Men det får vi klarere med sjefen.Og nettopp det lover Alexander Stöckl å ta seg av. - Jeg er litt lei meg på Anders' vegne. Det er klart at 166 meter føles ille. Hans siste hopp var godt teknisk, men vinden var håpløs. Ingen fart: Ingen sjanse, vurderer Norges østerrikske trener. - Så han har ingen grunn til å være bekymret? - Nei, han trenger ikke stresse. Jeg håper han selv kan se at det var en forbedring når han får se hoppet på video. Det var mye bedre enn de to første hoppene, men han hadde ingen sjanse til å fly, sier Stöckl til VG Nett.Det ble en lovende kvalifiseringsrunde i VM i skiflyging i Vikersund, sett med norske øyne. Den norske VM-troppens to yngste hoppere imponerte nemlig i stor stil. Rune Velta (22) og Anders Fannemel (20) havnet på henholdsvis 2. og 3. plass. Bjørn Einar Romøren mener Norge har fire hoppere med potensial til å ta medalje, mens Alexander Stöckl toner det ned litt. - Jeg tror at vi etter i dag har gode sjanser til å ta medalje. Spesielt er jeg overrasket over de unge gutta. De taklet presset og nøt å fly, og var ikke nervøse i det hele tatt. Men vi har nok ikke fire medaljekandidater i laget, det er litt for optimistisk. For Tom Hilde ble dagen en enorm nedtur. Han ble vraket etter to svake hopp i treningsomgangene.
Anders Bardal (29) var langt fra fornøyd med 166 meter i kvalifiseringen, men Alexander Stöckl tror han skal klare å overbevise ham om at det var bra likevel - ved hjelp av videobevis.